ઠગારાની રૂબરૂમાં પતિને કાંઈ કહેવાય નહિ, હવે શું કરવું ? બ્રાહ્મણ બિચારાને કાંઈ ખબર નથી, તેથી ભગવાનની વાતો કરતા કરતા ચાલ્યા જાય છે. બ્રાહ્મણ પત્નીને થયું કાંઈ યુકિત કરવી પડશે, તેથી ધીરે ધીરે ચાલતાં પાછળ રહી ગયાં. પછી ઓચિંતાની જોરથી બૂમ પાડી, "વોયરે !!! મને કાંટો વાગ્યો." બૂમ સાંભળી બ્રાહ્મણ દોડી આવ્યો, "કયા પગમાં કાંટો વાગ્યો ? લાવ કાઢી દઉં," પત્નીએ કહ્યું, પગમાં કાંટો નથી વાગ્યો પણ કાળજામાં વાગ્યો છે. "પતિદેવ ! આ સાધુના વેશમાં ઠગારો છે, સાધુ નથી, ધૂતારો છે, માટે ચાલો આપણે પાછા વળી જઈએ, ચેતી જઈએ તો સારૂં, નહિતર આ ધૂતારા હેરાન કરશે." ઠગારાને થયું આ બે જણ શું વાત કરતાં હશે ? અમારી વાત કરતાં હશે તો ! ચોરને ચંદેણાં સુઝે, દોડીને નજીક આવ્યા, શું થયું કહો તો ખરા ?